b"\n_START_ARTICLE_\nPortal de Graells\n_START_SECTION_\nHist\xc3\xb2ria\n_START_PARAGRAPH_\nEl vescomte de Cardona Ramon Folc VI va comen\xc3\xa7ar una \xc3\xa0mplia reforma a les muralles del castell i de la vila, realitzada cap a la segona meitat del segle XIV i acabada de forma definitiva l'any 1420. Un cop closa la vila els accessos es feien a trav\xc3\xa9s de quatre portals majors situats segons els punts cardinals. _NEWLINE_Situat a l'nord-est, a la part baixa del carrer hom\xc3\xb2nim (carrer Graells) donava entrada als camins rals que arribaven des de Solsona, Sant Lloren\xc3\xa7 de Morunys i La Seu d'Urgell per una banda i de Serrateix, Berga i Puigcerd\xc3\xa0 per l'altra. _NEWLINE_El portal de Graells era l'\xc3\xbanic dels quatre portals majors que comptava amb dues torres laterals tipus bestorre. De planta pentagonal, ambdues torres eren bastides per carreus regulars i units amb morter de cal\xc3\xa7. T\xc3\xa9 una portalada dovellada, m\xc3\xa8nsules i matacans._NEWLINE_La primera refer\xc3\xa8ncia escrita que tenim d'aquesta portalada \xc3\xa9s del 1421 quan els c\xc3\xb2nsols van establir al vilat\xc3\xa0 Bernat Rialp a canvi de 5 florins d'or a la torre dreta del portal sota la condici\xc3\xb3 que la cobr\xc3\xads amb teulada i l'habit\xc3\xa9s amb la deguda cura. _NEWLINE_La seva advocaci\xc3\xb3 es deu a la imatge de la Verge que era venerada a la fa\xc3\xa7ana d'una de les cases ve\xc3\xafnes. Adjacent al portal de Graells s'hi pot trobar el Palau de Graells recentment restaurat (actualment acull la seu de l\xe2\x80\x99Arxiu Municipal i de la Fundaci\xc3\xb3 Cardona Hist\xc3\xb2rica) i on s'han trobat unes pintures murals g\xc3\xb2tiques i la que podria ser la representaci\xc3\xb3 m\xc3\xa9s antiga del bestiari catal\xc3\xa0._NEWLINE_Fou restaurat l\xe2\x80\x99any 1984 sota les ordres de Montserrat Adroer i Tasis (arquitecta de la Generalitat de Catalunya). En la restauraci\xc3\xb3 es va descobrir una altra torre m\xc3\xa9s petita en forma d'U que es trobava plena de terra a l'interior de la torre baixa. L'actuaci\xc3\xb3 a la torre alta hi va permetre rehabilitar l'espai per poder encabir-hi el museu."